ראש הממשלה תקף את המשטרה על רקע העדות שמסרו נגדו אנשי סודו: "לוקחים אנשים שטוענים שביצעו עבירה, מהלכים עליהם אימים ואומרים להם שיש מוצא אחד - לכלכו על נתניהו"
ראש הממשלה בנימין נתניהו תקף הערב (רביעי) את המשטרה על רקע גיוס אנשי סודו כעדי מדינה נגדו, וכתב בעמוד הפייסבוק שלו: "לוקחים אנשים שטוענים שהם ביצעו איזה עבירה. מכניסים אותם למעצר, מהלכים עליהם אימים, אומרים להם: 'החיים שלכם הסתיימו, החיים של המשפחה שלכם הסתיימו. אנחנו ניקח מכם כמעט הכל, גם את החירות שלכם. אתם רוצים להיחלץ מזה? יש מוצא אחד - לכלכו על נתניהו. לא חשוב שתגידו שקרים הזויים, העיקר - לכלכו על נתניהו'".
השבוע חתם ניר חפץ, דוברו לשעבר של נתניהו, על הסכם עד מדינה במסגרת פרשת בזק-וואלה (תיק 4000). חפץ, שהיה עצור במשך שבועיים ונחשד בקבלת שוחד ובשיבוש הליכי משפט, התחייב למסור הקלטות של ראש הממשלה ורעייתו, וצפוי למסור מידע גם בשאר התיקים נגד ראש הממשלה. הוא צפוי לקבל חסינות מלאה בתמורה לעדותו, הצפויה לחזק את תיקים 1000, 2000 ו-4000. בחודש שעבר חתם גם מנכ"ל משרד התקשורת שלמה פילבר על הסכם דומה.